Diari Oficial de la Generalitat Valenciana


Sumari del DOGV 5110, del 08-10-2005 (2005/11523)

DECRET 140/2005, de 7 d'octubre, del Consell de la Generalitat, pel qual concedix la Distinció de la Generalitat Valenciana al Mèrit Cultural a la senyora María Luz Terrada Ferrandis.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5110

Data del DOGV
:   08-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11272


Data del document
:   07-10-2005

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * premi cultural
    * distinció honorífica

DECRET 140/2005, de 7 d'octubre, del Consell de la Generalitat, pel qual concedix la Distinció de la Generalitat Valenciana al Mèrit Cultural a la senyora María Luz Terrada Ferrandis. [2005/S11171]
  
El Consell de la Generalitat, per mitjà del Decret 35/1986, de 10 de març, modificat pels decrets 25/1994, de 8 de febrer, 255/1997, de 8 d'octubre, i 190/2003, de 3 d'octubre, va crear la Distinció de la Generalitat Valenciana al Mèrit Cultural per a distingir les persones físiques, entitats i col·lectius que pels seus mèrits han contribuït a destacar l'aportació de la Comunitat Valenciana en qualsevol àmbit de la cultura.
  
La senyora María Luz Terrada Ferrandis va nàixer en 1933 a València. Va obtindre en 1957 la llicenciatura en Medicina per la Facultat de Medicina de la Universitat de València i el doctorat, amb Premi Extraordinari, en 1973, per esta mateixa universitat.
  
Al llarg de tota la seua vida professional ha compaginat la seua labor docent en la Facultat de Medicina de la Universitat de València ?en la qual, en l'actualitat i des de 1982, es catedràtica de Documentació Mèdica?, amb algunes de les responsabilitats següents:
  
Cap del Laboratori Histopatològic del Centre de Control de Salut de València; Cap clínic del Servici de Documentació i Informàtica Mèdica de l'Hospital Universitari de València; Vicedirectora de l'Institut d'Informació i Documentació en Biomedicina del Centre Nacional d'Informació i Documentació Científica (CSIC); Assessora del Ministeri de Sanitat i Consum en qüestions relatives a la documentació mèdica; Directora del Centre de Documentació i Informàtica Biomèdica de la Universitat de València i la Caixa d'Estalvis de València i Consellera del Consell Científic del Fons d'Investigacions Sanitàries de la Seguretat Social.
  
Finalment, cal destacar que ha ocupat la primera càtedra de Documentació i Informació Mèdica d'Espanya, pionera en este camp tant a Espanya com a Hispanoamèrica. Ha estat la primera dona que va ocupar una càtedra de Medicina a Espanya i la primera dona membre d'una Reial Acadèmia de Medicina. És membre fundador de la Societat Espanyola de Documentació Mèdica (presidenta des de 1986), de la Societat Espanyola d'Informàtica Mèdica (vicepresidenta de 1977 a 1979) i de la Societat Espanyola de Documentació i Informació Científica; membre numerari de l'Association of Special Libraries and Information Bureaux (ASLIB) de Londres, acadèmica numerària de la Reial Acadèmia de Medicina de València (des de 1994), membre del Consell de Biblioteques de la Generalitat (des de 1987) i vocal del Consell Científic del Fons d'Investigacions Sanitàries i d'altres societats científiques; i especialista en Documentació Mèdica per la Universitat d'Heidelberg (Alemanya) i Centre de Documentació del CNRS de París.
  
Per la seua tasca científica rellevant i innovadora en la introducció de les noves tecnologies en el camp de la documentació i la informació mèdica, a proposta del conseller de Cultura, Educació i Esport, oït el Consell Valencià de Cultura, i després de la deliberació del Consell de la Generalitat, en la reunió del dia 7 d'octubre de 2005,
  
DECRETE
  
Article únic
  
Concedir la Distinció de la Generalitat Valenciana al Mèrit Cultural a la senyora María Luz Terrada Ferrandis.
  
Alacant, 7 d'octubre de 2005
  
El president de la Generalitat,
  
FRANCISCO CAMPS ORTIZ
  
El conseller de cultura, Educació i Esport,
  
ALEJANDRO FONT DE MORA TURÓN